SUPER กางแผนปี 61 รายได้โต 25% เดินหน้าขยายตลาดในภูมิภาคอาเซียนเต็มสูบ
SUPER กางแผนปี 61 รายได้โต 25% เดินหน้าขยายตลาดในภูมิภาคอาเซียนเต็มสูบ หวังเพิ่มสัดส่วนรายได้จากต่างประเทศเป็น 20-30% จากปัจจุบันมีอยู่ 5%
31 ม.ค. 2561

นายจอมทรัพย์ โลจายะ ประธานคณะกรรมการ บริษัท ซุปเปอร์บล๊อก จำกัด (มหาชน) หรือ SUPER เปิดเผยว่า บริษัทวางเป้าหมายรายได้ปีนี้เติบโตอย่างต่อเนื่องหรือโต 25% จากปีก่อน ซึ่งเป็นเป้าหมายที่ไม่สูงและดำเนินงานอย่างระมัดระวัง จากงานในมือที่ออกมาทั้งโครงการพลังงานลม ขยะ และแสงอาทิตย์ ในประเทศและต่างประเทศที่ปีนี้เริ่มทยอยเห็นการเพิ่มขึ้นของสัดส่วนงานจากต่างประเทศที่ 30% จากเดิมที่มีสัดส่วนงานในประเทศ 100% ถือว่าเป็นสัญญาณที่ดีของการเพิ่มช่องทางและฐานรายได้ในอนาคต
นอกจากนี้ บริษัทวางแผนขยายการลงทุนในตลาดต่างประเทศอื่นๆ เพิ่มเติม โดยเฉพาะในภูมิภาคอาเซียน ในช่วง 3 ปีข้างหน้า (ระหว่างปี 60-62) เพื่อผลักดันสัดส่วนรายได้มาจากต่างประเทศเพิ่มขึ้นเป็น 20-30% จากปัจจุบัน 5% ขณะที่จะเพิ่มรายได้จากในประเทศควบคู่กันไป เพื่อสนับสนุนให้มีรายได้จากการขายไฟฟ้าเพิ่มขึ้น และคาดว่าในปี 61 จะเป็นปีที่ผลประกอบการจะสะท้อนภาพการเจริญเติบโตของบริษัทตามแผนงานที่วางไว้
อีกทั้ง บริษัทได้เปิดพิธีการก่อสร้างโครงการผลิตไฟฟ้าจากโครงการพลังงานลม 2 โครงการ รวมกำลังการผลิตรวม 240 เมกะวัตต์ (MW) ในเวียดนาม โดยโรงไฟฟ้าที่เมือง Bac Lieu มีกำลังการผลิต 142 เมกะวัตต์ และโรงไฟฟ้าที่เมือง Soc Trang มีกำลังการผลิต 98 เมกะวัตต์ ซึ่งคาดจะเริ่มทยอยก่อสร้างในช่วงกลางปี 2561 และรับรู้รายได้ใน 2 ปีข้างหน้า (ปี 62-63)
“ถือเป็นฤกษ์ดีในการลงมือดำเนินธุรกิจในต่างประเทศของ SUPER ซึ่งโครงการกังหันลม 240 เมกะวัตต์ ดังกล่าวเป็นหนึ่งในโครงการการร่วมทุนกับพันธมิตรในประเทศเวียดนาม ที่ได้มีการลงนามตกลงความร่วมมือ (MOA) พัฒนาโครงการผลิตไฟฟ้าจากพลังงานลม ขนาดกำลังการผลิตรวม 700 เมกะวัตต์ ในประเทศเวียดนามก่อนหน้านี้ ส่วนที่เหลือคาดว่าจะทยอยเห็นในช่วงครึ่งหลังปีนี้” นายจอมทรัพย์ กล่าว
ทั้งนี้ ประเทศเวียดนามมีความต้องการใช้พลังงานไฟฟ้าเป็นจำนวนมาก และมีศักยภาพด้านโรงไฟฟ้าพลังงานลม ซึ่งคาดว่าจะทยอยเห็นโครงการใหม่ๆ เพิ่มเติมต่อเนื่อง ผลักดันผลการดำเนินงานของบริษัทเติบโตอย่างแข็งแกร่ง
“ประเทศเวียดนามถือเป็นพระเอก ที่โฟกัสในช่วง 1-2 ปีข้างหน้านี้ โดยบริษัทมีความพร้อมในการด้านการลงทุน เนื่องจากปัจจุบัน SUPER มีสถานะทางการเงินที่แข็งแกร่งและสถาบันการเงินพร้อมให้การสนับสนุนอย่างเต็มที่” นายจอมทรัพย์ กล่าว
 